Regering gee bykomende R13 miljard vir maatskaplike bystandNhlanhla Nene, minister van finansies, tydens sy mediumtermynbegroting (Oktober 2015). Foto: Elmond Jiyane Nhlanhla Nene, minister van finansies, het Woensdag tydens sy mediumtermynbegroting gesê dit is ŉ poging om die net van maatskaplike beskerming oor arm Suid-Afrikaners te vergroot. Tans ontvang nagenoeg 16,7 miljoen Suid-Afrikaners ’n maatskaplike toelae en dit sal teen 2019 tot 18,1 miljoen vermeerder. Hierdie vermeerdering kan grootliks toegeskryf word aan ŉ langer lewensverwagting onder Suid-Afrikaners, asook die regering se pogings om te verseker dat meer kinders onder die ouderdom van twee jaar deur ’n maatskaplike toelae ondersteun word. Teen die einde van die huidige finansiële jaar sal die regering minstens R154 miljard aan maatskaplike toelaes bestee het. Hierdie bedrag sal onderskeidelik in 2016/17 vermeerder tot R168 miljard en R181 miljard in 2017/18. Nog ŉ voorstel in die mediumtermynbegroting is dat ŉ bykomende R6 miljard aan plaaslike regeringsfinansiering toegeken word om munisipaliteite te help om gratis basiese dienste aan armes te lewer. “Die verhoging in die prys van elektrisiteit en bevolkingsgroei plaas druk op die vermoë van munisipaliteite om gratis basiese dienste vir lae-inkomste-huishoudings te finansier,” lui die begrotingsdokument.